Dionizas Golcas

Dionizas Golcas (1906 m. – 1976 m. lapkričio 4 d.) – Vilniaus Ypatingojo būrio prie vokiečių saugumo policijos ir saugumo tarnybos (SD) narys, tarnavęs būrio eiliniu nuo 1941 m. iki 1944 m. (ar 1945 m.)

Būdamas Ypatingojo būrio nariu, D. Golcas įvykdė masines žydų ir kitų Lietuvos gyventojų žudynes Paneriuose ir kitose Lietuvos vietovėse, daugiausia Vilniaus krašte.

1944 m. pasitraukė į Vokietiją. Po Antrojo pasaulinio karo emigravo į JAV. Neteistas. 

1976 m. lapkričio 6 d. mirė Bostone, JAV.

 Biografija 

D. Golcas gimė 1906 m. Alytuje Kazimiero Golco šeimoje.

1941 m. D. Golcas savanoriškai įstojo į Vokietijos okupacinių pajėgų formuojamą Ypatingąjį būrį Vilniuje. Tarnavo eiliniu. Prieš įstojimą į būrį dirbo centriniame Vilniaus pašte. Tikėtina, kad iš pradžių derino tarnavimą būryje su darbu pašte. Vėliau, greičiausiai dėl geresnio atlygio, išėjo iš darbo pašte ir tarnavo tik Ypatingajame būryje. D. Golco bendradarbiai Stasys Čeponis ir Vladas Dervojedaitis pasielgė taip pat: atsisakę darbo pašte, prisijungė prie būrio.

Nuo 1941 m. iki 1944 m. D. Golcas vykdė sistemingus žydų ir kitų tautybių žmonių persekiojimus ir sušaudymus Paneriuose ir kitose Vilniaus krašto vietovėse: Nemenčinėje, Riešėje, Naujojoje Vilnioje ir Švenčionėliuose. Tarnaudamas būryje buvo žinomas „Džonio“  pravarde, dažnai vilkėjo odinį paltą. Tarnavimą būryje bandė nuslėpti nuo žmonos, bandydamas paaiškinti, kad būrio uniformos vilkėjimas yra būtinas dėl jo darbo pašto karinių siuntų skyriuje. Vilniuje gyveno adresu Vingrių gatvė 17–6, vėliau  – Paupio gatvė 33a–4.

Emigracija

1944 m. pasitraukė į Vokietiją. 1945 m. balandį su vokiečių daliniais pasitraukė į Helio pusiasalį. Po karo emigravo į JAV. Su žmona Helen Golcas (Elena; merg. pav. Bagdonis) apsigyveno Evereto mieste, kiek į šiaurę nuo Bostono Masačusetse. Įsidarbino gamykloje. Dokumentų įrašuose JAV Dionizo Golco vardas kartais nurodomas kaip Dennis Golcas.

D. Golcas mirė 1976 m. lapkričio 4 d. Olstone, Bostone. Palaidotas šv. Juozapo kapinėse (Saint Joseph Cemetery) Bostone. Žmona Helen Golcas mirė 1993 m. gruodžio 28 d. Olstone, Bostone.

 Parodymai 


Šiuolaikinėje istoriografijoje D. Golco įvykdyti žydų tautybės žmonių sušaudymai yra įvertinti kaip sistemingi. Jo aktyvus dalyvavimas žudynėse taip pat paliudytas trijuose atskiruose Ypatingojo būrio narių teisminiuose procesuose, įvykusiuose po Antrojo pasaulinio karo Lietuvos TSR and Lenkijoje.

Nuteisto Ypatingojo būrio nario Petro Černiausko 1969 m. parodymuose nurodoma, kad „ypatingai aktyvūs šaudymo dalyviai buvo Golcas, Grikštas, Germanavičius, Jakštas, Januškevičius, Livčinas, Dieninis, Kliukas, Cibulskis. Jie labai aktyviai šaudė, jautė lyg kokį ir malonumą ir stengėsi gauti degtinės, nes šaudymo būrio dalyviai plėšė sušaudytųjų turtą, jį pardavinėdavo ir paskiau girtuokliaudavo“. Ištraukos iš P. Černiausko parodymų publikuotos istoriko Arūno Bubnio įvade, skirtame lietuviškam Kazimiero Sakovičiaus „Panerių dienoraščio“ leidimui 2012 m.

Ypatingojo būrio nario Jano Borkovskio (Jonas Barkauskas) teisminio proceso metu Lenkijoje (1973 m.), J. Borkovskis prisiminė „Urboną, Kuršį, Golcą Dionisą, tas tai ypač mėgdavo žudynes, pirmas būdavo, kai reikėdavo pribaigti sužeistą žmogų“. 1976 m. vykusiame Ypatingojo būrio nario Viktoro Galvanausko (Viktor Gilwinski) teisme Olštyne, buvęs Ypatingojo būrio narys Stasys Zalepūga pabrėžė Vlado Butkūno, Stasio Čeponio, Dionizo Golco ir Viktoro Galvanausko dalyvavimą žudynėse. Pats teisiamasis V. Galvanauskas liudijo, kad būriui vadovavęs „vokietis Martinas Vaisas kartais tyčia šaudydavo į kojas, pilvą, kad tik sužeistų. Po to zonderkomandos nariai juos pribaigdavo. Ypač tai mėgo daryti Balys Norvaiša, Dionizas Golcas.“

Kito Ypatingojo būrio nario Vinco Sausaičio teisminio proceso metu (1977–1978 m.) teisiamasis nurodė, kad „kartu Paneriuose buvo Juozas Arlauskas, Dervojedaitis, jo vardas, atrodo Vladas, Dionyzas Golcas, Leonas Pažūsis, Urbonas, Kliukas, Viktoras Galvanauskas“.

 Išnašos 

 Bibliografija 













Kategorija:Holokaustas Lietuvoje
Kategorija:Lietuvos nusikaltėliai